Magazinul online al producătorului român de cosmetice Farmec a înregistrat anul trecut vânzări de peste un milion de euro, iar compania spune că va dezvolta în continuare acest canal. În același timp, producătorul va extinde rețeaua offline cu cinci magazine proprii pe piața locală în acest an.

”Extinderea rețelei de magazine Farmec este unul din obiectivele incluse în strategia de dezvoltare a companiei noastre. (...) Pentru 2016 mai plănuim să ne extindem în țară cu minim cinci magazine proprii Farmec, acestea urmând a fi amplasate atât în zone cu trafic intens din comerțul tradițional cât și în unele centre comerciale”, a declarat Codrean Pop, Director de Vânzări, Farmec.

Două dintre cele cinci magazine vor fi amplasate în București.

Anul trecut, compania a înregistrat, lunar, o medie de 16.000 de clienți pe partea de comerț tradițional. În prezent, rețeaua Farmec numără 7 puncte de distribuție în Cluj, București, Constanța, Argeș, Timiș, Brașov și Neamț și 3 puncte de lucru în Baia Mare, Craiova și Focsani.

De asemenea, brandurile Farmec sunt prezente în ofertele tuturor lanțurilor de retaileri internaționali din România și în peste 4.950 de farmacii.

În străinătate, Farmec are deschise magazine în parteneriat în Franța, Grecia, Italia și Spania.

Producătorul de cosmetice este deținut de angajați și foști angajați.

Anul trecut, Farmec a înregistrat o cifră de afaceri de 172 milioane lei (38,5 milioane euro), în creștere cu 13,5% comparativ cu 2014, iar pentru acest an estimează un avans de peste 10%.

Portofoliul de cosmetice al producătorului clujean cuprinde produse sub brandurile Gerovital, Aslavital, ArganPlus și Farmec.